РЕПУБЛИКА БЪЛГАРИЯ
        В И С Ш    С Ъ Д Е Б Е Н    С Ъ В Е Т

ПРОТОКОЛ № 4

от дистанционното заседание чрез видеоконферентна връзка на комисия „Съдебна карта, натовареност и съдебна статистика“ към съдийската колегия на Висшия съдебен съвет, проведено на 23 април 2026 г.

Днес, 23 април 2026 г. от 14:00 часа се проведе заседание на комисия „Съдебна карта, натовареност и съдебна статистика“ към съдийската колегия на Висшия съдебен съвет, в състав:
    ПРЕДСЕДАТЕЛ:
    ЗАМ. - ПРЕДСЕДАТЕЛИ	ДАНИЕЛА МАРЧЕВА
АТАНАСКА ДИШЕВА 
ДРАГОМИР КОЯДЖИКОВ - отсъства
	
От администрацията на Висшия съдебен съвет присъстват експертните сътрудници към комисията: Олга Кадънкова – директор на дирекция „СКНСС“, Арсения Тодорова – началник отдел „СС“, дирекция „СКНСС“, Камелия Любенова – началник отдел „СКН“, дирекция „СКНСС“, Илияна Иванова – гл. експерт в отдел „СС“, дирекция „СКНСС“, Гергана Георгиева – гл. експерт – юрисконсулт/комисия в отдел „СКН“, дирекция „СКНСС“, Бетина Димитрова – ст. експерт – юрисконсулт в отдел „СКН“, дирекция „СКНСС“ и Цвета Котева – мл. експерт – юрисконсулт в отдел „СКН“, дирекция „СКНСС“.

    Заседанието протече при следния дневен ред:

	1. Проекти за изменение и допълнение на Правилата за  разпределение на делата по реда на чл. 9, ал. 3 от Закона за съдебната власт, приети на заседание на СК на ВСС, проведено на 10.12.2024 г. и на Приложение № 3.1 към Правилата за оценка на натовареността на съдиите (ПОНС) в група № 22 - „Заповедни производства“.

	2. Доклад от служителите от отдел „СС“, дирекция „СКНСС“ в изпълнение на решение по т. 3 от протокол № 1/14.01.26 г. на КСКНСС към СК на ВСС с приложен анализ на статистически данни относно формирането на натовареността на всички районни съдилища за целите на разпределение на заповедните дела за периода 01.10 - 31.12.2025 година.
	(Отложена с решение по протокол № 1/14.01.2026 г., т. 3 на КСКНСС към СК на ВСС)

               3. Отговор от г-жа Галина Захарова – председател на Върховния касационен съд относно оказване на съдействие на членовете на сформираната с решение на КСКНСС към СК на ВСС по протокол № 6/29.10.2024 г., т. 3 ВРГ от страна на пенсионирани съдии от ВКС във връзка с анализ на делата, преоценка на коефициентите за тежест и прецизиране на обхвата на групите за натовареност.
	(Отговор с вх. № ВСС-1381/26.02.2026 г.)

	4. 	Постъпили становища от съдилищата относно решение по протокол № 9/10.12.2025 г. на работната група, създадена в изпълнение на решение на ПВСС по протокол № 26/22.10.2020 г., във връзка с решение по т. 4 от протокол № 1/14.01.26 г. на КСКНСС към СК на ВСС и предложение от г-н Александър Ангелов – председател на Софийски районен съд относно допълване на приложение 3.3. към ПОНС във връзка със Закона за несъстоятелността на физическите лица.
	(Писмо с вх. № ВСС-6000/16.04.2026 г.)

	5. 	Постъпили становища от съдилищата относно проект на ЗИД на ГПК и мотивите към него във връзка с решение по т. 1 от протокол № 1/14.01.26 г. на КСКНСС към СК на ВСС.

	6. 	Сигнал от Владислава Цариградска – съдия в ОС – Плевен относно нуждата от преразглеждане на правилата на Единната методика по приложението на принципа за случайно разпределение на делата.
	(Сигнал с вх. № ВСС-4239/05.03.2026 г.)

	7. 	Предложения от Иваничка Славкова – съдия в ОС – Варна и член на постоянната работна група по наказателни дела, сформирана към КСКНСС към СК на ВСС, относно допълване на Приложение 2.4. към ПОНС.
	(Предложения с вх. № ВСС-3860/19.02.2026 г.)

	8. 	Писмо от РС – Ихтиман с искане за изразяване на становище относно характера на производствата по чл. 72, ал. 4 ЗМВР.
	(Писмо с вх. № ВСС-3707/17.02.2026 г.)

	9. Проект за изменение и допълнение на Правилник за администрацията в съдилищата (изм. и доп., бр. 53 от 01.07.2025 г.) във връзка с решение по протокол № 13/12.11.2025 г., т. 6 на комисията.
	(Отложена с решение по протокол № 2/11.02.2026 г., т. 3 на КСКНСС към СК на ВСС)

	10. Обобщени статистически таблици за дейността на съдилищата за 2025 година.
	Приложение: Обобщен отчет за дейността на апелативните, военните, окръжните, районните и административните съдилища за 2025 година.

	11. Обобщена информация за образуването, движението и приключването на делата във Върховния административен съд за 2025 година.
	(Писмо вх. № ВСС-895/25.02.2025 г.)

	12. Обобщена информация за образуването, движението и приключването на делата, постъпили във Върховния касационен съд за периода от 01.07.2025  г. до 31.12.2025 година.
	(Писмо вх. № ВСС-4178/25.02.2025 г.)

	13. Решение по т. 2 по протокол № 7/06.04.2026 г. на Комисията по правни въпроси към Пленума на Висшия съдебен съвет относно изготвяне на проект на годишен доклад за дейността на Висшия съдебен съвет за 2025 г.

	14. Предложение от г-жа Олга Кадънкова – директор на дирекция „СКНСС“ относно допълнение на Правилника за организация на дейността на Висшия съдебен съвет и на неговата администрация (издаден от Висшия съдебен съвет, обн., ДВ, бр. 16 от 2019 г., в сила от 22.02.2019г., изм. ДВ, бр. 70 от 30 август 2022 г.,изм. и доп., бр. 58 от 07.07.2023 г..,изм. и доп.,бр.107 от 20.12.2024 г.)

	15. 	Предложение от експертните сътрудници към комисията във връзка с решение по т. 5 от протокол № 1/14.01.26 г. на КСКНСС към СК на ВСС с приложен проект на писмо до комисия „Управление на собствеността“ към ПВСС.
	(Отложена с решение по протокол № 1/14.01.2026 г., т. 5 на КСКНСС към СК на ВСС)

	16. Доклад от експертните сътрудници към комисията във връзка с решение по т. 8 от протокол № 1/14.01.26 г. на КСКНСС към СК на ВСС относно предложение от г-жа Д. Марчева – член на ВСС и председател на КСКНСС към СК на ВСС за осигуряване на помещение за служителите в дирекция „СКНСС“ в АВСС.
	(Отложена с решение по протокол № 1/14.01.2026 г., т. 8 на КСКНСС към СК на ВСС)

	По дневния ред:

          ОТНОСНО точка 1 от дневния ред: Проекти за изменение и допълнение на Правилата за  разпределение на делата по реда на чл. 9, ал. 3 от Закона за съдебната власт, приети на заседание на СК на ВСС, проведено на 10.12.2024 г. и на Приложение № 3.1 към Правилата за оценка на натовареността на съдиите (ПОНС) в група № 22 - „Заповедни производства“.

МОТИВИ: ПОНС регламентират обективни измерители за правна и фактическа сложност на съдебните дела - коефициенти за тежест на делата и уреждат реда за определяне на индивидуалната натовареност на съдиите. Коефициентът за тежест представлява осреднена стойност, резултат от две времеви стойности (необходимо време за разглеждане и решаване на обичайни и дела с усложнения) в съотношение, отговарящо на процентните дялове на двата вида дела в съответната група. Отчитат се различните аспекти на фактическа и правна сложност на делото, т.е. необходимите усилия на съдията за разглеждане и приключване на делото, изразени във време. Коефициентите за тежест са базирани на вида и евентуалната първоначална сложност на съответното дело, като не отчитат последващите усложнения, възникващи в хода на производството.
Във връзка с горното, членовете на работната група, създадена с решение на пленума на Висшия съдебен съвет по протокол № 6/10.10.2024 г., установиха необходимост от промяна в Приложение № 3.1 към ПОНС, предвиждаща увеличаване на коефициента за тежест на заповедните дела от 0.1 на 0.15. Предложеното увеличаване е продиктувано от необходимостта от постигане на системна логика и пропорционалност спрямо коефициентите за тежест, определени за останалите групи граждански дела. Актуализацията на коефициента е пряко следствие от реформата на заповедното производството и плавното преминаване към пълна дигитализация на процеса. Предложената промяна съобразява новия начин на обработка на заповедните дела, включително спецификите при проследяване на нотификациите, необходими в процеса на електронна обработка и управление на делата. Отчетени са произнасянията при наличие на неравноправни клаузи, изискващи по-задълбочено проучване на материалите по делото, което обективно повишава времевия и интелектуален ресурс за неговата обработка.
В заключение, увеличаването на коефициента за тежест на заповедните дела от 0.1 на 0.15 се явява необходим механизъм за отразяване на действителната работа на магистратите и ключова стъпка към постигане на пълно, обективно и справедливо отчитане на натовареността на съдиите при съобразяване на реформата на заповедното производство. 

Комисия „Съдебна карта, натовареност и съдебна статистика“ към Съдийската колегия на Висшия съдебен съвет
Р Е Ш И:

1. Да се изпрати проекта за изменение на Приложение № 3.1 към Правилата за оценка на натовареността на съдиите (ПОНС) на членовете на временната работна група, сформирана с решение по т. 2 от протокол № 14/16.12.2025 г. на КСКНСС, за изразяване на становище в двуседмичен срок.
2. След получаване на становището по т. 1, същото да бъде внесено в заседание на комисията за взимане на решение.
           ОТНОСНО точка 2 от дневния ред: Доклад от служителите от отдел „СС“, дирекция „СКНСС“ в изпълнение на решение по т. 3 от протокол № 1/14.01.26 г. на КСКНСС към СК на ВСС с приложен анализ на статистически данни относно формирането на натовареността на всички районни съдилища за целите на разпределение на заповедните дела за периода 01.10 - 31.12.2025 година.
	(Отложена с решение по протокол № 1/14.01.2026 г., т. 3 на КСКНСС към СК на ВСС) 

Комисия „Съдебна карта, натовареност и съдебна статистика“ към Съдийската колегия на Висшия съдебен съвет
Р Е Ш И:

1.	Приема за сведение доклада от служителите в отдел „Съдебна статистика“, ведно с приложения към него анализ. 

2.	Възлага на служителите в отдел „Съдебна статистика“, дирекция „СКНСС“ за целите на разпределение на заповедни дела, да изготвят статистически анализ за периода м. юли 2025 г. – м. март 2026 г., съдържащ изчисление на средната базова натовареност на всички районни съдилища, като при изчисляването се изключват делата, прекратени през съответния отчетен месец на следните основания: 
- неподведомственост (чл. 15, ал. 1 от ГПК);
- неподсъдност (чл. 118, ал. 2 от ГПК);
- невнасяне на дължима държавна такса (чл. 129, ал. 3, вр. чл. 128, т. 2 от ГПК).

3.  След изготвяне на анализа по т. 2, същият да бъде внесен в заседание на комисията. 

	ОТНОСНО точка 3 от дневния ред: Отговор от г-жа Галина Захарова – председател на Върховния касационен съд относно оказване на съдействие на членовете на сформираната с решение на КСКНСС към СК на ВСС по протокол № 6/29.10.2024 г., т. 3 ВРГ от страна на пенсионирани съдии от ВКС във връзка с анализ на делата, преоценка на коефициентите за тежест и прецизиране на обхвата на групите за натовареност.
	(Отговор с вх. № ВСС-1381/26.02.2026 г.)

Комисия „Съдебна карта, натовареност и съдебна статистика“ към Съдийската колегия на Висшия съдебен съвет
Р Е Ш И:

1.	Възлага на експертните сътрудници – юристи към комисията да извършат проучване на приложимите нормативни изисквания за сключване на граждански договори с предложените пенсионирани магистрати, с оглед осигуряване на средства в рамките на бюджета на съдебната власт.

2.	След изпълнение на решението по т. 1, събраната информация да бъде внесена в заседание на комисията.

	ОТНОСНО точка 4 от дневния ред: Постъпили становища от съдилищата относно решение по протокол № 9/10.12.2025 г. на работната група, създадена в изпълнение на решение на ПВСС по протокол № 26/22.10.2020 г., във връзка с решение по т. 4 от протокол № 1/14.01.26 г. на КСКНСС към СК на ВСС и предложение от г-н Александър Ангелов – председател на Софийски районен съд относно допълване на приложение 3.3. към ПОНС във връзка със Закона за несъстоятелността на физическите лица.
	(Писмо с вх. № ВСС-6000/16.04.2026 г.)

Комисия „Съдебна карта, натовареност и съдебна статистика“ към Съдийската колегия на Висшия съдебен съвет
Р Е Ш И:

1. Приема за сведение постъпилите становища от съдилищата и предложението от председателя на Софийски районен съд.
2.    Да се изпратят постъпилите становища от съдилищата, извлечение от решение по т. 5 по протокол № 9/10.12.2025 г. на работната група, създадена в изпълнение на решение на ПВСС по протокол № 26/22.10.2020 г., и предложението от председателя на Софийски районен съд на постоянната и временната работни групи по граждански, търговски и фирмени дела, сформирани с решения на комисията, за обсъждане на направените предложения и преценка относно включването им в проект на предложение за промяна на Приложение № 3.3 към Правилата за оценка на натовареността на съдиите.
	ОТНОСНО точка 5 от дневния ред: Постъпили становища от съдилищата относно проект на ЗИД на ГПК и мотивите към него във връзка с решение по т. 1 от протокол № 1/14.01.26 г. на КСКНСС  към СК на ВСС.   

Комисия „Съдебна карта, натовареност и съдебна статистика“ към Съдийската колегия на Висшия съдебен съвет
Р Е Ш И:
1. Приема за сведение постъпилите становища и предложения от съдилищата относно проект на Закон за изменение и допълнение на Гражданския процесуален кодекс, както и мотивите към него.
2.  Да се изпратят постъпилите становища и предложения по т. 1, ведно с таблица „Обобщени становища“, на съдиите от Софийски районен съд (СРС) - Константин Кунчев и Кирил Петров, за сведение.
3.  Внася постъпилите становища и предложения от съдилищата, ведно с проекта на Закон за изменение и допълнение на Гражданския процесуален кодекс и мотивите към него, в заседание на съдийската колегия на Висшия съдебен съвет, насрочено за 19.05.2026 г., като предлага на СК на ВСС да приеме следното решение:
        ПРОЕКТ:

СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ
Р Е Ш И:
1. ПРИЕМА ЗА СВЕДЕНИЕ постъпилите становища и предложения от съдилищата.
2. ПРИЕМА ЗА ЦЕЛЕСЪОБРАЗНО проектът на Закон за изменение и допълнение на Гражданския процесуален кодекс, предвиждащ изменения и допълнения в Гражданския процесуален кодекс, Закона за съдебната власт, Закона за енергетиката, Закона за водите и Закона за арбитража, като пакет от мерки за модернизиране на гражданския процес, ускоряване на производствата и осигуряване на по-висока степен на правна сигурност, предвидимост и равномерна натовареност на съдилищата, и мотивите към него, ведно с постъпилите становища и предложения от съдилищата, ДА БЪДАТ ИЗПРАТЕНИ на Министерство на правосъдието, с молба за запознаване, обсъждане и евентуално упражняване на законодателна инициатива.

          ОТНОСНО точка 6 от дневния ред: Сигнал от Владислава Цариградска – съдия в ОС – Плевен относно нуждата от преразглеждане на правилата на Единната методика по приложението на принципа за случайно разпределение на делата.
(Сигнал с вх. № ВСС-4239/05.03.2026 г.)

МОТИВИ: В комисия „Съдебна карта, натовареност и съдебна статистика“ към съдийската колегия на Висшия съдебен съвет (КСКНСС към СК на ВСС) е постъпило писмо от Владислава Цариградска, съдия в Окръжен съд – Плевен (ОС – Плевен), с което се отправя сигнал относно нуждата от преразглеждане на правилата на Единната методика по приложението на принципа за случайно разпределение на делата, с приложен към писмото препис от разпореждане № 101/20.02.2026 г. по в.гр.д. № 121/2026 г. по описа на Плевенския окръжен съд.
 С решение по т. 5 от протокол № 6/23.03.2026 г. Комисията по правни въпроси към пленума на Висшия съдебен съвет (КПВ към ПВСС) е изразила становище  писмото на съдия Цариградска, заедно с приложения към него препис от разпореждане № 101/20.02.2026 г. по в.гр.д. № 121/2026 г. по описа на Плевенския окръжен съд, да се изпрати на КСКНСС към СК на ВСС, по компетентност.
Принципът на случайния подбор при разпределението на делата е регламентиран в чл. 9 от Закона за съдебната власт (ЗСВ) като основна гаранция за независимостта на съда и правото на справедлив съдебен процес. Съгласно чл. 9, ал. 2 от ЗСВ, принципът на случайния подбор при разпределението на делата в съдилищата се прилага в рамките на колегиите или отделенията, а в прокуратурата и Националната следствена служба - в рамките на отделите. Приложението на посочения принцип е строго ограничено от закона в рамките на тясно дефинирани структурни единици. Законодателят изрично е обвързал случайния подбор със специализацията на съдиите, признавайки професионалната компетентност в конкретна материя (гражданска, наказателна, административна) за неразривна част от правото на независим и компетентен съд.
В чл. 1, б. „г“ от Единната методика по приложението на принципа за случайно разпределение на делата в районните, окръжните, административните, военните, апелативните и специализираните съдилища (Методиката) предвижда, че при отвод на всички съдии от съответното отделение, разпределението се извършва измежду съдиите от останалите отделения, като производството продължава под същия номер. Това  правило е в противоречие с императивната норма на чл. 9, ал. 2 от ЗСВ, която  ограничава разпределението на делата в рамките на отделенията. По този начин  Методиката недопустимо разширява  обхвата на закона, като допуска  разпределение на дела на съдии със специализация в различна правна материя (например гражданско дело за делба разпределено на съдия от наказателно отделение).
Съгласно чл. 15, ал. 1 от Закона за нормативните актове (ЗНА), нормативният акт трябва да съответства на Конституцията и на другите нормативни актове от по-висока степен. В случая, след като ЗСВ изрично регламентира разпределението на делата да се извършва в рамките на колегиите или отделенията (чл. 9, ал. 2 ЗСВ), недопустимо е с Методиката да се дерогира посочената законова разпоредба и да се разширява обхватът на случайното разпределение извън границите на колегиите или отделенията.  
Съгласно чл. 23, ал. 3 от Гражданския процесуален кодекс (ГПК), ако поради отстраняване на съдии разглеждането на делото в съответния съд е невъзможно, горестоящият съд постановява изпращането му за разглеждане в друг равен съд. Процесуалният закон предвижда изход от хипотезата, при която всички съдии в даден съд са възпрепятствани да разгледат конкретно дело. 
Разпределението на делата, уредено в Методиката, превръща изключението (отвода) в начин за заобикаляне на специализацията на магистратите. Актуалната редакция на чл. 1, б. „г“ от Методиката води до ситуация, в която техническото разпределение на делата доминира над законово регламентирания принцип на специализация по материя. Разпоредбата на чл. 23, ал. 3 от ГПК следва да се прилага стриктно, като в случаите, в които разглеждането на делото в рамките на съответния съд е невъзможно, делото следва да се изпраща на друг равен по степен съд, а не да се разпределя на магистрати от останалите отделения.
Липсата на специализация следва да бъде призната като основание за изключване на съдия от разпределение, за да се защити независимостта на магистратите и да се гарантира качеството на правораздаването.
Налице е необходимост от осигуряване на баланс между натовареността и специализацията, за да не се допуска разпределение на дела на принцип, който игнорира професионалния опит на магистратите. Осигуряването на безпристрастен и компетентен съд не може да бъде пренебрегнато в името на формалното спазване на административни процедури по разпределение на дела.
Намирането на баланс между принципа на случайния подбор и специализацията по материя е гаранция за безпристрастност, бързина и качество на правораздаването. Констатираното противоречие между чл. 9, ал. 2 от ЗСВ и чл. 1, б. „г“ от Методиката застрашава независимостта на съдиите, както и правото на гражданите на бърз и справедлив съдебен процес. Въпросът за разпределението на дела при масови самоотводи не следва да се решава чрез „дописване“ на закона, а чрез стриктно прилагане на процесуалната норма за промяна на подсъдността (чл. 23, ал. 3 от ГПК). Разпоредбата на Методиката следва да бъде приведена в съответствие с императива на ЗСВ, ограничавайки приложението на принципа на случайния подбор при разпределението на делата в съдилищата до рамките на колегиите или отделенията. Целта е да се гарантира, че съдията притежава необходимата експертиза за решаване на спора, като се предотврати разпределението на дела, които попадат извън неговата специализация. Във връзка с горното,

Комисия „Съдебна карта, натовареност и съдебна статистика“ към Съдийската колегия на Висшия съдебен съвет
Р Е Ш И:
1. Приема за сведение сигнал с вх. № ВСС-4239/05.03.2026 г. от Владислава Цариградска – съдия в ОС – Плевен относно нуждата от преразглеждане на правилата на Единната методика по приложението на принципа за случайно разпределение на делата.
2. Изразява положително становище по сигнала от съдия Владислава Цариградска и мотивите, изложени в разпореждане № 101/20.02.2026 г. по в.гр.д. № 121/2026 г. по описа на Окръжен съд – Плевен.
3. Изпраща сигнала от съдия Владислава Цариградска с приложен към него препис от разпореждане № 101/20.02.2026 г. по в.гр.д. № 121/2026 г. по описа на ОС – Плевен, на административните ръководители на апелативните и окръжните съдилища, за изразяване на становища в двуседмичен срок.

4. След получаване на становищата по т. 3, същите да бъдат внесени в заседание на комисията.
            ОТНОСНО точка 7 от дневния ред: Предложения от Иваничка Славкова – съдия в ОС – Варна и член на постоянната работна група по наказателни дела, сформирана към КСКНСС към СК на ВСС, относно допълване на Приложение 2.4. към ПОНС.
	(Предложения с вх. № ВСС-3860/19.02.2026 г.)

Комисия „Съдебна карта, натовареност и съдебна статистика“ към Съдийската колегия на Висшия съдебен съвет
     Р Е Ш И:

1. Приема за сведение предложенията от Иваничка Славкова – съдия в ОС – Варна и член на постоянната работна група по наказателни дела, сформирана с решение по т. 7 от протокол № 7/27.05.2020 г. на КСКНСС към СК на ВСС.
2. Да се изпратят предложенията по т. 1 ведно с проекта за допълнение на Приложение 2.4. към ПОНС на членовете на постоянната работна група по наказателни дела, сформирана с решение по т. 7 от протокол № 7/27.05.2020 г. на КСКНСС към СК на ВСС, за изразяване на становища в двуседмичен срок.
3. След получаване на становищата по т. 2, същите да бъдат внесени в заседание на комисията.
           ОТНОСНО точка 8 от дневния ред: Писмо от РС – Ихтиман с искане за изразяване на становище относно характера на производствата по чл. 72, ал. 4 ЗМВР.
	(Писмо с вх. № ВСС-3707/17.02.2026 г.)
Комисия „Съдебна карта, натовареност и съдебна статистика“ към Съдийската колегия на Висшия съдебен съвет
Р Е Ш И:
1. Приема за сведение писмо от председателя на Районен съд – Ихтиман с рег. № ВСС – 3707/17.02.2026 г. 
2. Възлага на експертните сътрудници към комисията да извършат проверка относно предприетите действия във връзка с решение по т. 10 по протокол № 8/12.06.2020 г. на комисията.  
3. Отлага разглеждането на точката за следващо заседание на комисията.

           ОТНОСНО точка 9 от дневния ред: Проект за изменение и допълнение на Правилник за администрацията в съдилищата (изм. и доп., бр. 53 от 01.07.2025 г.) във връзка с решение по протокол № 13/12.11.2025 г., т. 6 на комисията.
	(Отложена с решение по протокол № 2/11.02.2026 г., т. 3 на КСКНСС към СК на ВСС)

МОТИВИ: В предишната си редакция разпоредбата на чл. 80, ал. 10 от Правилника за администрацията в съдилищата (ПАС) предвиждаше при повторно постъпване в съда на въззивни жалби по граждански, търговски и наказателни дела, по които производството по делото е било прекратено и делото е върнато на първоинстанционния съд за поправка на очевидна фактическа грешка, допълване, изменение в частта за разноските на решението или отстраняване на нередовности и за администриране на жалбата, делото да се образува под нов номер и да се разпределя на първоначалния съдия-докладчик. Предвидено беше тези хипотези да се отчитат в отделна графа в статистическите формуляри, както и в съответния софтуер за случайно разпределение на делата.
При действието на предишната редакция на разпоредбата на чл. 80, ал. 10 от ПАС се наблюдаваше липса на обективност в оценката на броя на постъпилите дела и натовареността на съдилищата. 
Предложено беше изменение на разпоредбата на чл. 80, ал. 10 от ПАС, което имаше за цел да обезпечи отчитането на реално постъпилите въззивни дела, респективно обективното измерване на натовареността на въззивните съдилища в хипотезата на повторно постъпили въззивни дела след прекратяване от въззивния съд с оглед отстраняване на нередовности в жалбата срещу решението на първоинстанционния съд, допълване и поправка на очевидна фактическа грешка в решението, изменение на решението в частта за разноските и др. 
В брой 53 от 01.07.2025 г. на „Държавен вестник“ беше обнародван Правилник за изменение и допълнение на Правилника за администрацията в съдилищата, като с § 11 бе предвидено изменение на чл. 80, ал. 10 от ПАС. 
Съгласно актуалната редакция на чл. 80, ал. 10 от ПАС (обн. – ДВ, бр. 53/01.07.2025 г.) при връщане на делото от въззивния съд на първоинстанционния съд за изпълнение на указания, както и с оглед искания за поправка на очевидна фактическа грешка, допълване или тълкуване, и за произнасяне по молби за изменение на решение в частта за разноските, разглеждането на повторно постъпилото дело във въззивния съд продължава под същия номер от първоначално определения докладчик, без да се извършва ново случайно разпределение. 
Поради липсата на изрично посочване на касационния съд в чл. 80, ал. 10 от ПАС административните съдилища тълкуват по различен начин посочената разпоредба – някои от тях стеснително, приемайки че разпоредбата се прилага само за въззивните съдилища, а други - разширително, приемайки че същата намира приложение и по отношение на административните съдилища, разглеждащи дела като касационна инстанция. 
Разпоредбата на чл. 80, ал. 10 от ПАС следва да се прилага и за административните съдилища, разглеждащи дела като касационна инстанция, въпреки че в актуалната й редакция липсва изрично посочване на касационния съд.
Горното обуславя необходимостта от допълване на разпоредбата на чл. 80, ал. 10 от ПАС, като след думите „въззивния съд“ се добавят думите „или касационния съд“. 
Промяната цели изясняване на въпроса за приложимостта на чл. 80, ал. 10 от ПАС по отношение на административните съдилища, отчитайки спецификите на разглежданите от тях касационни дела.
Във връзка с горното,

Комисия „Съдебна карта, натовареност и съдебна статистика“ към Съдийската колегия на Висшия съдебен съвет
							Р Е Ш И:
1. Изразява положително становище по проекта за изменение и допълнение на Правилника за администрацията в съдилищата ведно с мотивите към него.
2. Изпраща проекта за изменение и допълнение на Правилника за администрацията в съдилищата ведно с мотивите към него на Комисията по правни въпроси към пленума на Висшия съдебен съвет, по компетентност.
           ОТНОСНО точка 10 от дневния ред: Обобщени статистически таблици за дейността на съдилищата за 2025 година.
	Приложение: Обобщен отчет за дейността на апелативните, военните, окръжните, районните и административните съдилища за 2025 година.

Комисия „Съдебна карта, натовареност и съдебна статистика“ към Съдийската колегия на Висшия съдебен съвет
						Р Е Ш И:

1. Приема за сведение обобщените статистически таблици за дейността на апелативните, военните, окръжните, районните и административните съдилища за 2025 г., изготвени съгласно чл. 30, ал. 5, т. 13 от Закона за съдебната власт. 

2. Внася представената обобщена информация за 2025 г. в заседанието на Съдийската колегия на Висшия съдебен съвет, насрочено за 28.04.2026 г., като предлага на Съдийската колегия на ВСС да приеме следните решения: 
								    				                                                                           ПРОЕКТ 

СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ
Р Е Ш И:

1. ПРИЕМА Обобщени статистически таблици за дейността на апелативните, военните, окръжните, районните и административните съдилища за 2025 г., изготвени съгласно чл. 30, ал. 5, т. 13 от Закона за съдебната власт. 

2. Обобщените статистически таблици за дейността на съдилищата за 2025 г. ДА СЕ ПУБЛИКУВАТ на Интернет-страницата на ВСС, в раздел Съдебна статистика.

	ОТНОСНО точка 11 от дневния ред: Обобщена информация за образуването, движението и приключването на делата във Върховния административен съд за 2025 година.
	(Писмо вх. № ВСС-895/25.02.2025 г.)

Комисия „Съдебна карта, натовареност и съдебна статистика“ към Съдийската колегия на Висшия съдебен съвет
						Р Е Ш И:

1. Приема обобщена информация за образуването, движението и приключването на делата във Върховния административен съд за 2025 г., представена от и.ф. председателя на ВАС на основание чл. 122, ал. 1, т. 14 от Закона за съдебната власт. 

2.    Внася представената от и.ф. председателя на Върховния административен съд обобщена информация в заседанието на Съдийската колегия на Висшия съдебен съвет, насрочено за 28.04.2026 г., като предлага на Съдийската колегия на ВСС да приеме следните решения: 
       ПРОЕКТ 

СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ
Р Е Ш И:

1. ПРИЕМА обобщена информация за образуването, движението и приключването на делата във Върховния административен съд за 2025 г., представена от и.ф. председателя на ВАС на основание чл. 122, ал. 1, т. 14 от Закона за съдебната власт.  

2.   Обобщената информация ДА СЕ ПУБЛИКУВА на интернет страницата на Висшия съдебен съвет в раздел „Съдебна статистика“.

	ОТНОСНО точка 12 от дневния ред: Обобщена информация за образуването, движението и приключването на делата, постъпили във Върховния касационен съд за периода от 01.07.2025  г. до 31.12.2025 година.
	(Писмо вх. № ВСС-4178/25.02.2025 г.)

Комисия „Съдебна карта, натовареност и съдебна статистика“ към Съдийската колегия на Висшия съдебен съвет
						Р Е Ш И:

	1. Приема обобщена информация за образуването, движението и приключването на делата, постъпили във Върховния касационен съд за периода от 01.07.2025 г. до 31.12.2025 г., представена от председателя на ВКС на основание чл. 114, ал. 1, т. 14 от Закона за съдебната власт. 

	2. Внася представената от председателя на Върховния касационен съд обобщена информация в заседанието на съдийската колегия на Висшия съдебен съвет, насрочено за 28.04.2026 г., като предлага на съдийската колегия на ВСС да приеме следните решения: 
												       ПРОЕКТ 

СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ
Р Е Ш И:

	1. ПРИЕМА обобщена информация за образуването, движението и приключването на делата, постъпили във Върховния касационен съд за периода от 01.07.2025 г. до 31.12.2025 г., представена от председателя на ВКС на основание чл. 114, ал. 1, т. 14 от Закона за съдебната власт.

	2. Обобщената информация ДА СЕ ПУБЛИКУВА на интернет страницата на Висшия съдебен съвет в раздел „Съдебна статистика“.

	ОТНОСНО точка 13 от дневния ред: Решение по т. 2 по протокол № 7/06.04.2026 г. на Комисията по правни въпроси към Пленума на Висшия съдебен съвет относно изготвяне на проект на годишен доклад за дейността на Висшия съдебен съвет за 2025 г.

Комисия „Съдебна карта, натовареност и съдебна статистика“ към Съдийската колегия на Висшия съдебен съвет
     Р Е Ш И:

 1. Приема доклада за дейността на комисия „Съдебна карта, натовареност и съдебна статистика“ към съдийската колегия на Висшия съдебен съвет за 2025 година. 

2. Изпраща доклада за дейността на комисия „Съдебна карта, натовареност и съдебна статистика“ към съдийската колегия на Висшия съдебен съвет за 2025 г. на Комисия по правни въпроси към пленума на Висшия съдебен съвет, по компетентност. 

3. Докладът за дейността на комисия „Съдебна карта, натовареност и съдебна статистика“ към съдийската колегия на Висшия съдебен съвет за 2025 г. да се публикува на интернет страницата на Висшия съдебен съвет, раздел „Постоянни комисии“, подраздел „КСКНСС“, секция „Отчети“.

	ОТНОСНО точка 14 от дневния ред: Предложение от г-жа Олга Кадънкова – директор на дирекция „СКНСС“ относно допълнение на Правилника за организация на дейността на Висшия съдебен съвет и на неговата администрация (издаден от Висшия съдебен съвет, обн., ДВ, бр. 16 от 2019 г., в сила от 22.02.2019г., изм. ДВ, бр. 70 от 30 август 2022 г.,изм. и доп., бр. 58 от 07.07.2023 г.,изм. и доп.,бр.107 от 20.12.2024 г.).

Комисия „Съдебна карта, натовареност и съдебна статистика“ към Съдийската колегия на Висшия съдебен съвет
						    Р Е Ш И:

1.	Възлага на директора на дирекция „СКНСС“ да прецизира предложените дейности по чл. 77а,  т. 1 от Правилника за организация на дейността на Висшия съдебен съвет и на неговата администрация.

2. След изпълнение на решението по т. 1, точката да бъде внесена в заседание на комисията. 

	ОТНОСНО точка 15 от дневния ред: 	Предложение от експертните сътрудници към комисията във връзка с решение по т. 5 от протокол № 1/14.01.26 г. на КСКНСС към СК на ВСС с приложен проект на писмо до комисия „Управление на собствеността“ към ПВСС.
	(Отложена с решение по протокол № 1/14.01.2026 г., т. 5 на КСКНСС към СК на ВСС)

Комисия „Съдебна карта, натовареност и съдебна статистика“ към Съдийската колегия на Висшия съдебен съвет
						    Р Е Ш И:

	1. Приема направеното предложение за изискване на актуална информация относно предвидения срок за въвеждане в експлоатация на сградата, находяща се в гр. София, бул. „Драган Цанков“ № 6. 

	2. Одобрява изготвения от експертните сътрудници проект на писмо до комисия „Управление на собствеността“ към ПВСС. 

	3. Да се изпрати одобреното по т. 2 писмо до председателя на комисия „Управление на собствеността“ към ПВСС. 

	ОТНОСНО точка 16 от дневния ред: 	Доклад от експертните сътрудници към комисията във връзка с решение по т. 8 от протокол № 1/14.01.26 г. на КСКНСС към СК на ВСС относно предложение от г-жа Д. Марчева – член на ВСС и председател на КСКНСС към СК на ВСС за осигуряване на помещение за служителите в дирекция „СКНСС“ в АВСС.
	(Отложена с решение по протокол № 1/14.01.2026 г., т. 8 на КСКНСС към СК на ВСС)

Комисия „Съдебна карта, натовареност и съдебна статистика“ към Съдийската колегия на Висшия съдебен съвет
						    Р Е Ш И

1. Приема за сведение изготвения доклад, ведно с приложената информация.

ПРЕДСЕДАТЕЛ НА КОМИСИЯ 
„СЪДЕБНА КАРТА, НАТОВАРЕНОСТ 
И СЪДЕБНА СТАТИСТИКА“
КЪМ СК НА ВСС: /п/

				ДАНИЕЛА МАРЧЕВА